CELEX: 52021PC0450
Language: el
Date: 2021-08-05
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τον καθορισμό της θέσης η οποία πρέπει να ληφθεί εξ ονόματος της Ευρωπαϊκής Ένωσης στο πλαίσιο του Διεθνούς Συμβουλίου Σιτηρών σχετικά με την τροποποίηση του ορισμού του «σιτηρού» ή των «σιτηρών» βάσει της σύμβασης για την εμπορία σιτηρών του 1995

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 5.8.2021
            COM(2021) 450 final
            2021/0254(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            για τον καθορισμό της θέσης η οποία πρέπει να ληφθεί εξ ονόματος της Ευρωπαϊκής Ένωσης στο πλαίσιο του Διεθνούς Συμβουλίου Σιτηρών σχετικά με την τροποποίηση του ορισμού του «σιτηρού» ή των «σιτηρών» βάσει της σύμβασης για την εμπορία σιτηρών του 1995
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στο πλαίσιο του Διεθνούς Συμβουλίου Σιτηρών σχετικά με την προβλεπόμενη προσθήκη των οσπρίων στον ορισμό του «σιτηρού» ή των «σιτηρών» βάσει της σύμβασης για την εμπορία σιτηρών του 1995.
            
            
               2.Πλαίσιο της πρότασης
            
            
               2.1.Η σύμβαση για την εμπορία σιτηρών του 1995
            
            
               Η σύμβαση για την εμπορία σιτηρών του 1995 (στο εξής: σύμβαση) αποσκοπεί στην ενίσχυση της διεθνούς συνεργασίας σε όλους τους τομείς του εμπορίου σιτηρών, στην προώθηση της επέκτασης του διεθνούς εμπορίου σιτηρών και στη διασφάλιση της μέγιστης δυνατής ελευθερίας όσον αφορά την ροή του εμπορίου στον τομέα αυτό. Επιπλέον, η σύμβαση έχει ως στόχο να συμβάλει στον μέγιστο δυνατό βαθμό στη σταθερότητα των διεθνών αγορών σιτηρών προς το συμφέρον όλων των μελών, να ενισχύσει την παγκόσμια επισιτιστική ασφάλεια και να δημιουργήσει ένα φόρουμ για την ανταλλαγή πληροφοριών και τη συζήτηση των ανησυχιών των μελών σχετικά με το εμπόριο σιτηρών.
            
            
               Η σύμβαση τέθηκε σε ισχύ την 1η Ιουλίου 1995. 
            
            
               Η Ευρωπαϊκή Ένωση είναι συμβαλλόμενο μέρος της σύμβασης
                  1
               .
            
            
               2.2.Το Διεθνές Συμβούλιο Σιτηρών
            
            
               Το Διεθνές Συμβούλιο Σιτηρών (στο εξής: IGC) είναι ένας διακυβερνητικός οργανισμός που επιδιώκει να επιτύχει τους στόχους που καθορίζονται στο άρθρο 1 της σύμβασης. Ειδικότερα, το IGC έχει ως στόχο:
            
            
               ·την προώθηση της διεθνούς συνεργασίας σε όλους τους τομείς του εμπορίου σιτηρών·
            
            
               ·την προώθηση της επέκτασης, καθώς και του ανοικτού και δίκαιου χαρακτήρα του διεθνούς εμπορίου στον τομέα των σιτηρών·
            
            
               ·τη συμβολή στη σταθερότητα της διεθνούς αγοράς σιτηρών, την ενίσχυση της παγκόσμιας επισιτιστικής ασφάλειας και τη συμβολή στην ανάπτυξη των χωρών οι οικονομίες των οποίων εξαρτώνται από τις εμπορικές πωλήσεις σιτηρών.
            
            
               Οι στόχοι αυτοί επιδιώκονται με τη βελτίωση της διαφάνειας της αγοράς μέσω ανταλλαγής πληροφοριών, ανάλυσης και διαβούλευσης όσον αφορά τις εξελίξεις της αγοράς και της σχετικής πολιτικής.
            
            
               Το Διεθνές Συμβούλιο Σιτηρών έχει 30 μέλη, συμπεριλαμβανομένων πολλών από τους μεγαλύτερους παραγωγούς και εισαγωγείς σιτηρών στον κόσμο. Πέραν της Ευρωπαϊκής Ένωσης, μέλη του είναι, μεταξύ άλλων, η Αργεντινή, η Αυστραλία, ο Καναδάς, η Αίγυπτος, η Ινδία, η Ιαπωνία, η Ρωσία, η Ουκρανία, το Ηνωμένο Βασίλειο και οι ΗΠΑ. Ωστόσο, η Κίνα και η Βραζιλία δεν είναι μέλη. 
            
            
               Τα 30 μέλη του IGC έχουν συνολικά 2 000 ψήφους. 
            
            
               Όσον αφορά τις διαδικασίες του προϋπολογισμού (βλ. άρθρο 11 της σύμβασης), δηλαδή τον καθορισμό των ετήσιων εισφορών των μελών, η Ένωση έχει 371 ψήφους για το 2020/21
                  2
               . 
            
            
               Για τη λήψη αποφάσεων, δηλαδή για τις ψηφοφορίες (βλ. άρθρο 12 της σύμβασης), κατανέμονται 1 000 ψήφοι στα 11 μέλη εξαγωγής (συμπεριλαμβανομένης της Ένωσης με 244 ψήφους) και 1 000 ψήφοι στα 19 μέλη εισαγωγής. Πρέπει να τονιστεί ότι, καταρχήν, το IGC λειτουργεί με βάση τη συναίνεση και στην πραγματικότητα οι ψηφοφορίες είναι πολύ σπάνιες.
            
            
               Στις συνεδριάσεις του Διεθνούς Συμβουλίου Σιτηρών, η Ευρωπαϊκή Ένωση εκπροσωπείται από την Ευρωπαϊκή Επιτροπή. Τα κράτη μέλη μπορούν να παρίστανται στις συνεδριάσεις του IGC, ιδίως στις συνόδους του Συμβουλίου.
            
         
         
            
               2.3.Η προς έκδοση πράξη του Διεθνούς Συμβουλίου Σιτηρών
            
            
               Στις 14 Μαΐου 2021, το Διεθνές Συμβούλιο Σιτηρών πρότεινε να συμπεριληφθούν τα όσπρια στον ορισμό του «σιτηρού» ή των «σιτηρών» βάσει του άρθρου 2 παράγραφος 1 στοιχείο ε) της σύμβασης (στο εξής: προς έκδοση πράξη). Προτείνεται η απόφαση του IGC να ληφθεί με επιστολική ψηφοφορία (δηλαδή με γραπτή διαδικασία) με προθεσμία έως τις 31 Οκτωβρίου 2021. Σε περίπτωση που κανένα μέλος του IGC δεν υποβάλει εγγράφως ένσταση, τα όσπρια θα προστεθούν στον ορισμό του «σιτηρού» ή των «σιτηρών» βάσει του άρθρου 2 παράγραφος 1 στοιχείο ε) της σύμβασης, με ισχύ από την 1η Νοεμβρίου 2021.
            
            
               Σύμφωνα με την πρόταση, «οι φακές, τα ξηρά μπιζέλια, τα ρεβίθια, τα ξηρά φασόλια, άλλα όσπρια και τα προϊόντα αυτών περιλαμβάνονται στον ορισμό του “σιτηρού” ή των “σιτηρών” βάσει του άρθρου 2 παράγραφος 1 στοιχείο ε) της σύμβασης για την εμπορία σιτηρών του 1995».
            
            
               Σκοπός της προς έκδοση πράξης είναι να δοθεί η δυνατότητα στο Διεθνές Συμβούλιο Σιτηρών να επεκτείνει τις συνήθεις εργασίες του, όπως αναφέρονται στο άρθρο 3 της σύμβασης, στα όσπρια. Ειδικότερα, οι τακτικές εκθέσεις, η ανταλλαγή πληροφοριών και οι ειδικές μελέτες, που αναφέρονται στο άρθρο 3 της σύμβασης, θα πρέπει να περιλαμβάνουν τα όσπρια και τα προϊόντα αυτών από την 1η Νοεμβρίου 2021. Οι κυβερνήσεις μέλη θα πρέπει να συνεργάζονται με τη Γραμματεία του IGC παρέχοντας σχετικές πληροφορίες για τα εν λόγω όσπρια και τα προϊόντα αυτών. 
            
            
               Μολονότι η σύμβαση δεν προβλέπει ειδικούς κανόνες για τη διαδικασία της επιστολικής ψηφοφορίας (ή της γραπτής διαδικασίας), το άρθρο 14 της σύμβασης σχετικά με τις «αποφάσεις του Συμβουλίου» δεν αναφέρει ότι οι αποφάσεις αυτές πρέπει να λαμβάνονται στο πλαίσιο συνόδου του Συμβουλίου.
            
            
               3.Θέση που πρέπει να ληφθεί εξ ονόματος της Ένωσης
            
            
               
                  Η σύμβαση για την εμπορία σιτηρών του 1995 είχε συναφθεί από την Ευρωπαϊκή Ένωση με την απόφαση 96/88/ΕΚ του Συμβουλίου
                     3
                  , με ισχύ έως τις 30 Ιουνίου 1998 και, έκτοτε, παρατείνεται σε τακτική βάση. Κάθε φορά, η ισχύς της σύμβασης παρατείνεται για μέγιστη περίοδο δύο ετών, σύμφωνα με το άρθρο 33 της σύμβασης. Τελευταία φορά παρατάθηκε με απόφαση του Διεθνούς Συμβουλίου Σιτηρών στις 7 Ιουνίου 2021 και παραμένει σε ισχύ έως τις 30 Ιουνίου 2023. 
               
               
                  Κατά τον χρόνο σύναψης της σύμβασης, στον ορισμό του «σιτηρού» ή των «σιτηρών» βάσει του άρθρου 2 παράγραφος 1 στοιχείο ε) περιλαμβάνονταν τα ακόλουθα προϊόντα: «το κριθάρι, ο αραβόσιτος, το κεχρί, η βρώμη, η σίκαλη, το σόργο, το τριτικάλι και ο σίτος, και τα προϊόντα αυτών».
               
               
                  Στη συνέχεια, το 2008, τα μέλη του Διεθνούς Συμβουλίου Σιτηρών αποφάσισαν να συμπεριληφθούν το ρύζι και τα προϊόντα αυτού στον ορισμό του «σιτηρού» ή των «σιτηρών», με ισχύ από την 1η Ιουλίου 2009. Επιπλέον, ο ορισμός του «σιτηρού» ή των «σιτηρών» διευρύνθηκε περαιτέρω, με ισχύ από την 1η Ιουλίου 2013, ώστε να περιλαμβάνει διάφορους ελαιούχους σπόρους, και συγκεκριμένα τον κοκκοφοίνικα (κοπρά), τον βαμβακόσπορο, τον φοινικοπυρήνα, τα αράπικα φιστίκια, την ελαιοκράμβη/αγριοκράμβη, τους σπόρους σόγιας και τους σπόρους ηλιοτρόπιου, και τα προϊόντα αυτών.
               
               
                  Η Ευρωπαϊκή Ένωση ήταν ανέκαθεν ενεργό μέλος του IGC και υποστήριζε την επέκταση των εργασιών του IGC στην ανάλυση της αγοράς και των εμπορικών εξελίξεων όσον αφορά και τα όσπρια. Μέχρι στιγμής, αυτό γινόταν σε ad hoc βάση, με την επιφύλαξη της έγκρισης του ετήσιου προγράμματος εργασιών του IGC. 
               
            
            
               Στόχος της παρούσας πρότασης είναι να εξουσιοδοτήσει το Συμβούλιο την Επιτροπή να ψηφίσει, εξ ονόματος της Ευρωπαϊκής Ένωσης, υπέρ της προσθήκης των οσπρίων στον ορισμό του «σιτηρού» ή των «σιτηρών» βάσει του άρθρου 2 παράγραφος 1 στοιχείο ε) της σύμβασης, με ισχύ από την 1η Νοεμβρίου 2021. Η επίσημη απόφαση του Διεθνούς Συμβουλίου Σιτηρών σχετικά με την πρόταση θα ληφθεί με γραπτή διαδικασία (επιστολική ψηφοφορία), με προθεσμία έως τις 31 Οκτωβρίου 2021.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.»
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  4
               .
            
            
               4.1.2.Εφαρμογή στην προκειμένη περίπτωση
            
            
               Η προς έκδοση πράξη του Διεθνούς Συμβουλίου Σιτηρών έχει ως αποτέλεσμα την τροποποίηση της σύμβασης με τη διεύρυνση του ορισμού του «σιτηρού» ή των «σιτηρών» βάσει του άρθρου 2 παράγραφος 1 σημείο ε) της σύμβασης, η οποία είναι διεθνής συμφωνία που δεσμεύει την Ένωση. Συνεπώς, η προς έκδοση πράξη παράγει έννομα αποτελέσματα. 
            
            
               Η προς έκδοση πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
         
         
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ευρωπαϊκής Ένωσης. Εάν η προς έκδοση πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προς έκδοση πράξης αφορούν το εμπόριο γεωργικών προϊόντων. 
            
            
               Συνεπώς, η ουσιαστική νομική βάση για την προτεινόμενη απόφαση είναι το άρθρο 207 παράγραφος 3 πρώτο εδάφιο της ΣΛΕΕ.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 207 παράγραφος 3 πρώτο εδάφιο της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               5.Δημοσίευση της προς έκδοση πράξης
            
            
               Δεδομένου ότι η πράξη του Διεθνούς Συμβουλίου Σιτηρών θα τροποποιήσει τη σύμβαση με την προσθήκη των οσπρίων στον ορισμό του «σιτηρού» ή των «σιτηρών» βάσει του άρθρου 2 παράγραφος 1 σημείο ε) της σύμβασης, είναι σκόπιμο να δημοσιευτεί η απόφαση του Συμβουλίου στην Επίσημη Εφημερίδα της Ευρωπαϊκής Ένωσης μετά την έγκρισή της.
            
            
               2021/0254 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τον καθορισμό της θέσης η οποία πρέπει να ληφθεί εξ ονόματος της Ευρωπαϊκής Ένωσης στο πλαίσιο του Διεθνούς Συμβουλίου Σιτηρών σχετικά με την τροποποίηση του ορισμού του «σιτηρού» ή των «σιτηρών» βάσει της σύμβασης για την εμπορία σιτηρών του 1995
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 3 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η σύμβαση εμπορίας σιτηρών του 1995 (στο εξής: σύμβαση) συνήφθη από την Ένωση με την απόφαση 96/88/ΕΚ του Συμβουλίου
                  5
                και τέθηκε σε ισχύ την 1η Ιουλίου 1995. Η σύμβαση συνήφθη για περίοδο τριών ετών.
            
            
               (2)Στο άρθρο 2 παράγραφος 1 στοιχείο ε) της σύμβασης ορίζεται η έννοια του «σιτηρού» ή των «σιτηρών» για τους σκοπούς της σύμβασης. Τα μέλη του Διεθνούς Συμβουλίου Σιτηρών μπορούν να αποφασίσουν να τροποποιήσουν τον εν λόγω ορισμό σύμφωνα με το άρθρο 32 της σύμβασης.
            
         
         
            
               (3)Στις 14 Μαΐου 2021, η Γραμματεία του Διεθνούς Συμβουλίου Σιτηρών πρότεινε να προστεθούν τα όσπρια στον ορισμό του «σιτηρού» ή των «σιτηρών» βάσει του άρθρου 2 παράγραφος 1 στοιχείο ε) της σύμβασης, με ισχύ από την 1η Νοεμβρίου 2021. Σύμφωνα με την πρόταση, «οι φακές, τα ξηρά μπιζέλια, τα ρεβίθια, τα ξηρά φασόλια, άλλα όσπρια και τα προϊόντα αυτών περιλαμβάνονται στον ορισμό του “σιτηρού” ή των “σιτηρών” βάσει του άρθρου 2 παράγραφος 1 στοιχείο ε) της σύμβασης για την εμπορία σιτηρών του 1995»
                  6
               .
            
            
               (4)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο του Διεθνούς Συμβουλίου Σιτηρών όσον αφορά την τροποποίηση του ορισμού του «σιτηρού» ή των «σιτηρών» βάσει του άρθρου 2 παράγραφος 1 στοιχείο ε) της σύμβασης, δεδομένου ότι η επέκταση των προϊόντων που καλύπτει το Διεθνές Συμβούλιο Σιτηρών μέσω της προσθήκης των οσπρίων στον ορισμό του «σιτηρού» ή των «σιτηρών» είναι προς το συμφέρον της Ένωσης,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στο πλαίσιο του Διεθνούς Συμβουλίου Σιτηρών είναι να υπερψηφιστεί η τροποποίηση του άρθρου 2 παράγραφος 1 στοιχείο ε) της σύμβασης για την εμπορία σιτηρών με την προσθήκη των οσπρίων στον ορισμό του «σιτηρού» ή των «σιτηρών», σύμφωνα με την πρόταση που υπέβαλε η Γραμματεία του Διεθνούς Συμβουλίου Σιτηρών στις 14 Μαΐου 2021.
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 21 της 27.1.1996, σ. 47.
               
               
                  
                     (2)
                  
                        Το Διεθνές Συμβούλιο Σιτηρών λειτουργεί με βάση το οικονομικό έτος, από την 1η Ιουλίου έως τις 30 Ιουνίου.
               
               
                  
                     (3)
                  
                        ΕΕ L 21 της 27.1.1996, σ. 47.
               
               
                  
                     (4)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 63 και 64.
               
               
                  
                     (5)
                  
                        Απόφαση 96/88/ΕΚ του Συμβουλίου, της 19ης Δεκεμβρίου 1995, σχετικά με την έγκριση από την Ευρωπαϊκή Κοινότητα της συμβάσεως εμπορίας σιτηρών και της συμβάσεως για την επισιτιστική βοήθεια που συνιστούν τη διεθνή συμφωνία για τα σιτηρά του 1995 (ΕΕ L 21 της 27.1.1996, σ. 47).
               
               
                  
                     (6)
                  
                        Διεθνές Συμβούλιο Σιτηρών, GC53/3 της 14 Μαΐου 2021, παράρτημα 1.